stanford-oval/wikipedia huggingface dataset:
Space Hulk

Space Hulk on Games Workshopin tekemä Warhammer 40,000 -maailmaan sijoittuva miniatyyrilautapeli. Alkuperäinen peli julkaistiin vuonna 1989 ja uudelleenjulkaisu vuonna 2009.
Pelissä Space Marinet taistelevat jättimäisten avaruusalusten hylyissä Genestealereita vastaan. Näistä hylyistä käytetään nimitystä ”space hulk”, mistä pelin nimi on peräisin. Kun ihmisten asuttamaa avaruutta kohti havaitaan ajelehtivan Genestealereita täynnä oleva hylky, Space Marinet lähettävät Terminaattoriryhmänsä puhdistamaan tai tuhoamaan sen.
Space Hulk voitti Origins Awardin parhaan fantasia- tai science fiction -lautapelin kategoriassa ja vuotta myöhemmin ilmestynyt Deathwing-lisäosa voitti saman palkinnon. Lautapelin pohjalta on julkaistu myös kolme tietokonepeliä, Space Hulk (1993), Space Hulk: Vengeance of the Blood Angels (1995) ja Space Hulk (2013).
Munib-Ur-Rehman

Munib-Ur-Rehman on vaikutusvaltainen pakistanilainen uskonnollinen johtaja mufti. Hän kuuluu etnisesti pataaneihin. Munib-ur-Rehman on pakistanilaisen Dawood Islamic Bank -pankin islamilaisen lain šarianeuvonantaja.
Munib-Ur-Rehman on tuominnut fatwalla Taliban-liikkeen, mutta häntä pidetään vanhoillisena, sillä hänen mukaansa Pakistan ei ole "todella islamilainen".
Munikhia (juhla)

| Munikhia> Μουνίχια |
| --- | --- |
 Suurempi Pireuksen Artemis, mahdollisesti peräisin Munikhiasta.
Tyyppi:  uskonnollinen juhla Artemiin kunniaksi
Päivämäärä:  Munikhion 16. (huhti-toukokuu)
Järjestämistiheys:  vuosittain
Tapahtumapaikka:  Artemis Munikhian temppeli, Pireus
Paikkakunta:  Ateena, Attika, Kreikka
Munikhia (m.kreik. Μουνίχια, Mūnikhia tai Mounikhia, myös Μουνύχια, Mūnykhia tai Mounykhia; lat. Munichia, Munychia) oli antiikin Ateenassa vietetty juhla, joka oli omistettu Artemis Munikhialle. Sitä vietettiin juhlasta nimensä saaneen Munikhion-kuun 16. päivä eli nykyisessä huhti-toukokuussa täydenkuun aikoihin.
Juhla oli omistettu Artemiille Munikhia-epiteetillä eli yöllä yksin loistavan täydenkuun (μουνυχία, mūnykhia < μονονυχία, mononykhia) jumalattarena. Samalla se liittyi Pireuksen Munikhian kaupunginosaan ja siellä sijainneeseen Artemis Munikhian temppeliin. Pireus sijaitsi lähellä Salamiin taistelun (480 eaa.) paikkaa, ja Plutarkhoksen mukaan juhla perustettiin taistelun muistoksi. Jumalattaren uskottiin auttaneen kreikkalaisia kuunvalollaan taistelua edeltäneenä yönä. Juhlassa Artemiille uhrattiin nimellä amfifōntes (ἀμφιφῶντες) tunnettuja kakkuja, jotka saivat nimensä siitä, että ne oli reunustettu kauttaaltaan kynttilöillä.
Kun spartalainen Lysandros määräsi Ateenan muurit purettaviksi peloponnesolaissodan jälkeen, hän teki tämän loukkaukseksi juuri Munikhian päivänä.
Sommelier

Sommelier suorittaa viinin visuaalista arviointia. Kaulasta hänellä roikkuu maisteluun tarkoitettu astia.
Sommelier on viinien tuntija, joka työskentelee ravintolassa. Alun perin nimitys sommelier tulee ranskan kielestä, jossa sommelier oli luostarin talouspäällikkö jonka vastuulla oli luostarin ruoka-, juoma- ja liinavaatevarastot. Sommelierit opiskelevat yleensä työskentelemällä ravintoloissa, joissa myydään viinejä. Kouluttautuminen tapahtuu useimmiten mestari ja kisälli -mallilla. Sommelier ei ole suojattu ammattinimike vaan kuka tahansa viineihin perehtynyt voi käyttää sitä.
Tehtävät

Nykyisin sommelier vastaa ravintoloiden juomien laadusta, tunnistaa juomien elinkaaren ja käyttötarkoituksen. Hän hallitsee eri tyyppiset viinit sekä rypäleet, taitaa ruoka-juoma-yhdistelmät ja osaa suositella asiakkaalle hänelle ja hinnaltaan sopivaa viiniä ravintolan laajastakin valikoimasta. Hän on usein myös ainoa henkilö ravintolassa joka tietää kokonaistilanteen missä vaiheessa asiakkaat ovat ruokailua, mitä ruokalaijia he sillä hetkellä syövät ja pystyy sen vuoksi toimimaan esimiehenä. Hänen tehtäviinsä kuuluu myös esivalmistelua salissa ennen ravintolan aukeamista ja ravintolan sulkeutumisen jälkeen seuraavaa päivää varten. Sommelierin tehtäviin kuuluu myös pitää huolta varastosta sen kierrosta ja hallinnasta sekä valita viinejä ennakoiden tulevia ruokalistoja ja tilausten tekeminen seuraavaa viikkoa varten.
Opiskelu

Sommelieriksi opiskelevat suorittavat usein Viinikoulu Perho Pro kursseja ja myös osana restonomiopintoja Haaga-Helia ammattikorkeakoulussa voi opiskella viinitietoutta.
Sommeliereillä on oma yhdistys Suomen Sommelierit ry, johon hyväksytään ammattilaisia ja harrastajia. Sen tavoitteena edistää suomalaista juoma- ja viinikulttuuria. Se myös järjestää kilpailuja ja tasting-tilaisuuksia.
Aiheesta muualla

Kuvia tai muita tiedostoja aiheesta Sommelier Wikimedia Commonsissa
Rantanen, Tiia: “Sommelierin tehtävä on etsiä asiakkaalle viini, josta hän pitää” City -lehti.  6.10.2017. Viitattu 26.7.2020.
Simon Finn

Simon Finn (s. 4. maaliskuuta 1951) on englantilainen folkmuusikko. Finn muutti Lontooseen vuonna 1967 ja soitti aluksi Marquee-klubilla Al Stewartin kanssa punnan palkkiota vastaan. Finnin alkutuotannossa oli vahvoja vaikutteita skotlantilaiselta folkmuusikko Donovanilta.
Simon Finnin ensimmäinen levy Pass the Distance julkaistiin alun perin vuonna 1970, ja levy on julkaistu sittemmin uudelleen CD:nä kasvaneen kysynnän vuoksi. Debyytin julkaisemisen jälkeen Finn oli pitkään poissa musiikkipiireistä. Vuonna 1974 Finn muutti Kanadaan, missä hän opetti karatea ja kokeili luomuviljelyä. Vuonna 1980 hän muutti Montrealiin, josta hän palasi takaisin Englantiin vuonna 2008. Finn julkaisi pitkän tauon jälkeen vuonna 2005 toisen levynsä Magic Moments, ja vuonna 2007 Finnin oma levy-yhtiö Ten-to-One julkaisi Finnin kolmannen levyn Accidental Life.
Current 93 -yhtyeessä vaikuttavalla englantilaisella muusikolla David Tibetillä oli keskeinen rooli Finnin musiikin uudelleen löytämisessä. Finn onkin sittemmin soittanut yhdessä Current 93:n kanssa sekä lämmittelijänä että yhtyeen jäsenenä. Hän on viime vuosina kiertänyt myös muun muassa Graham Coxonin, Thurston Mooren ja Antony and the Johnsonsin kanssa.
Diskografia

Pass the Distance (1970)
Silent City Creep (EP, 2004)
Subjunctive Mood (EP, 2005)
Magic Moments (2005)
Accidental Life (2007)
Silkkivalmuska

| Silkkivalmuska |
| --- | --- |

Tieteellinen luokittelu
Domeeni::  Aitotumaiset Eucarya
Kunta::  Sienet Fungi
Kaari::  Kantasienet Basidiomycota
Alakaari::  Avokantaiset Agaricomycotina
Luokka::  Varsinaiset avokantaiset Agaricomycetes
Alaluokka::  Agaricomycetidae
Lahko::  Agaricales
Heimo::  Tricholomataceae
Suku::  Valmuskat Tricholoma
Laji::  columbetta
Kaksiosainen nimi
 Tricholoma columbetta  (Fr.) P. Kumm. 
Katso myös
   Silkkivalmuska Commonsissa 
Infobox OKNimi-testi OK: 
Silkkivalmuska (Tricholoma columbetta) on kupera tai laakealakkinen silkinkiiltoinen valkoinen valmuskalaji.
Ulkonäkö ja koko

Silkkivalmuskan lakki on 6–10 senttimetriä. Lakissa on ruskeita laikkuja, reunat vanhempana mutkaiset ja epäsäännölliset. Heltat ovat valkoiset, niiden tyvessä on kolo. Jalka on valkoinen ja tyvestä vihreälaikkuinen. Malto on valkoista ja vanhemmiten laikkuista. Maku on mieto, tuoksu vahvasti jauhontuoksuinen ja sieni on syötävä. Malto muuttuu punertavaksi valmistetaessa.
Esiintyminen

Silkkivalmuskaa tavataan Etelä-Suomessa ja Lounais-Suomessa tammilehdoissa kohtalaisen yleisenä ja harvinaisena Hämeeseen asti.
Skufia

Munkki käyttää venäläismallista skufiaa
Skufia on ortodoksisen papiston ja munkkien käyttämä päähine. Skufian muoto vaihtelee eri maissa matalasta silinterimäisestä myssystä suippokärkiseen  päähineeseen. Suomessa käytetään slaavilaisen perinteen mukaista suippokärkistä skufiaa, mutta joillakin papeilla on  myös kreikkalainen silinterimäinen malli, jonka ovat itse hankkineet tai saaneet lahjaksi Kreikassa.
Suomessa skufian käyttöoikeuden saa lukijaksi vihittäessä, mutta se voidaan myöntää myös vihkimättömälle ansiokkaasta palvelusta. Samoin luostareissa myös vihkimättömät palvelijat, esimerkiksi miespuoliset talkoolaiset, saavat pitää skufiaa; aiemmin jopa pikkupojatkin puettiin luostareissa skufiaan ja viittaan.
Skufia on, muista kirkollisista päähineistä poiketen, luostarien ulkopuolella nimenomaan ulkopäähine; kirkossa sitä ei pidetä muulloin kuin ristisaattoihin valmistauduttaessa sekä pääsiäisyönä saaton jälkeen pääsiäisyöpalveluksen aikana.
Sienan yliopisto

| Sienan yliopisto> Università degli Studi di Siena |
| --- | --- |

 lat. Universitatis Senarum 
Perustettu:  1240
Tyyppi:  Julkinen
Rehtori:  Francesco Frati
Opiskelijoita:  16450 (2018)
Sijainti:  Siena,  Italia (43°19′9″N, 11°19′57″E)
Yhteistyö:  Coimbra-ryhmä IRUN
Sivusto:  www.unisi.it
Sienan yliopisto (ital. Università degli Studi di Siena) on vuonna 1240 perustettu yliopisto Sienan kaupungissa Italiassa. Se on yksi Italian ja koko Euroopan vanhimpia yliopistoja.
Historia > Keskiaikainen yliopisto

26. joulukuuta 1240 Sienan podestà määräsi veron Sienan kansalaisille, jotka majoittivat kaupungissa toimivan Studium Senesen opiskelijoita. Saadut varat käytettiin tämän oppilaitoksen opettajien (maestri) palkkoihin. Vuonna 1250 paavi Innocentius IV julisti koulun opiskelijat ja opettajat vapaiksi kaikista Sienan kaupungin määräämistä veroista tai työvelvollisuuksista. Tämän lisäksi kaupunginhallitus vapautti oikeustieteen ja latinan opettajat asepalveluksesta, ja jälkimmäiset myös yövartijan tehtävästä. Koulun lääketieteellisen tiedekunnan opettajista merkittävimpiä oli Pietro Ispano, joka oli huomattava filosofi ja keisari Fredrik II:n henkilääkäri, ja joka valittiin 1276 paaviksi nimellä Johannes XXI. Vuonna 1321 Sienaan siirtyi runsaasti opiskelijoita Bolognan yliopistosta, jotka protestoivat erään yliopiston opiskelijan tuomitsemista kuolemaan väitetystä naisenryöstöstä.
Historia > Muuttuva yliopisto

Vuonna 1357 keisari Kaarle IV kohotti Sienan studiumin Studium generalen asemaan. Tämä asetti yliopiston opettajat ja opiskelijat keisarikunnan suojelukseen, ja vahvisti yliopiston myöntämien lisensiaatin tutkintojen, licentiae docendi, yleismaailmallisuuden (licences ubique docendi), mikä oikeutti niiden suorittajat toimimaan opettajina yliopistoissa ympäri kristittyä Eurooppaa.
1400-luvun alussa yliopisto sai oman rakennuksen Casa della Sapienza ("Viisauden talo"), jossa oli sekä luentosaleja että asuntoja opiskelijoille. Ensimmäiset opiskelijat asettuivat taloon 1416; tuolloin asuminen ja ruoka maksoivat viisikymmentä floriinia lukukaudelta.
1300-luvun puolivälistä alkaen Siena oli menettänyt vaikutusvaltaansa Toscanassa ja jäänyt yhä enemmän Firenzen varjoon. Firenze kukisti Sienan tasavallan v. 1555, mutta kaupungin viranomaiset saivat Medicit (joista oli tullut Firenzen perinnöllisiä herttuoita) säilyttämään yliopiston. Medicien valtakaudella yliopistoa kehitettiin edelleen, ja rehtorin virka perustettiin.
Vuonna 1737 Medicien suku sammui, ja valta Toscanassa siirtyi Lothringenin suvulle. Toscanalainen taloustieteilijä Sallustio Bandini onnistui saamaan yliopistolle rikkaita tukijoita, ja kokosi huomattavan kirjaston, jonka jätti perintönä yliopistolle.
Kun Ranskan joukot miehittivät Toscanan 1808, yliopisto suljettiin eikä sitä avattu ennen Napoleonin kukistumista ja Ferdinand III:n palauttamista Toscanan suurherttuaksi.
Historia > Kohti yhtenäistä Italiaa

Risorgimenton aikana sienalaiset ylioppilaat perustivat useita isänmaallisia järjestöjä. Vuoden 1848 kapinoiden aikaan joukko yliopiston opettajia ja opiskelijoita perusti  oman kaartin, Compagnia della Guardia Universitaria, joka osallistui Curtatonen ja Montanaran taisteluihin. Suurherttua Leopold II huolestui tasavaltalaisesta intoilusta, ja sulki lääketieteellisen tiedekunnan, antaen vain oikeustieteellisen ja teologisen tiedekunnan jatkaa.
Toisen Italian itsenäisyyssodan jälkeen 1859 Toscana ja Siena olivat päätyneet Sardinian kuningaskunnan alaisuuteen, josta oli syntyvä Italian kuningaskunta. Yliopistosta tuli tällöin valtion laitos. Se toipui levottomuuksista, sen lääketieteellinen tiedekunta avattiin ja Santa Maria della Scalan vanhasta sairaalasta tuli yliopistollinen sairaala. 1880-luvulla myös oikeustieteellisen tiedekunnan opetusta uudistettiin.
Historia > Moderni yliopisto

Vuonna 1892 Italian opetusministeri Ferdinando Martini ehdotti useiden pienten yliopistojen lakkauttamista, Sienan yliopisto mukaanluettuna. Sienalaiset ottivat tämän sodanjulistuksena, ja koko kaupunki nousi vastustamaan lakkautusaikeita. Yhtenäisen vastarinnan edessä lakkautusehdotus vedettiin pois. Tästä uhkasta selvittyään yliopisto jatkoi kasvuaan ja kehitystään; Monte dei Paschi di Sienan pankki mm. rahoitti uuden biologian laitoksen perustamisen. Opiskelijoiden määrä on kasvanut maailmansotien välisen ajan noin neljästäsadasta nykyiseen lähes kahteenkymmeneen tuhanteen.
Sienan yliopisto juhli 750-vuotista taivaltaan vuonna 1990.
Yksiköt

Vuodesta 2012 alkaen yliopisto on jaettu viiteentoista laitokseen, jotka on jaettu neljään ryhmään.
Biolääketiede ja lääketiede
Lääketieteellisen biotekniikan laitos
Molekulaarisen ja kehityslääketieteen laitos
Lääketieteen, kirurgian ja neurotieteiden laitos
Taloustiede, oikeustiede ja valtiotieteet
Taloustieteen ja tilastotieteen laitos
Oikeustieteen laitos
Valtiotieteiden ja kansainvälisten suhteiden laitos
Kauppatieteiden laitos
Kokeelliset tieteet
Biotekniikan, kemian ja farmasian laitos
Tietotekniikan ja matematiikan laitos
Biotieteiden laitos
Luonnon-, geo- ja ympäristötieteiden laitos
Kirjallisuus, historia, filosofia ja taideaineet
Filologian ja kirjallisuustieteen laitos
Kasvatus- ja ihmistieteiden ja kulttuurienvälisen viestinnän laitos
Yhteiskunta-, valtio- ja kognitiotieteiden laitos
Historian ja kulttuuriperinnön laitos
Kukin laitos tarjoaa opetusta sekä perus- että jatko-opiskelijoille.
Aiemmin Sienan yliopistossa oli yhdeksän tiedekuntaa: taloustieteiden, tekniikan, humanististen tieteiden ja filosofian (Sienassa ja Arezzossa), oikeustieteen, matematiikan ja luonnontieteiden, lääketieteen ja kirurgian, farmasian ja valtiotieteiden tiedekunnat.
Yliopistoon kuuluu myös kasvitieteellinen puutarha, Orto Botanico dell'Università di Siena joka juontaa juurensa 1500-luvulle asti.
Yliopiston pääovet
Näkymä Sienan yliopiston kasvitieteellisestä puutarhasta
Mwanza

| Mwanza |
| --- | --- |
 Mwansa Viktoriajärveltä
 Mwanza
 Koordinaatit: 02°31′S, 32°54′E 
Valtio:  Tansania
Alue:  Mwanzan alue
Korkeus:  1 140 m
Aikavyöhyke:  UTC+3
Infobox OKVirheellinen NIMI-arvo: 
Mwanza on satamakaupunki Victorianjärven eteläpuolella Tansanian luoteisosassa. Se on Mwanzan alueen pääkaupunki. Mwanzan kaupungin väkiluku oli vuoden 2012 väestönlaskennan mukaan 706 453, mikä tekee siitä Tansanian toiseksi suurimman kaupungin Dar es Salaamin jälkeen.
Mwanza sijaitsee 1 140 metrin korkeudella merenpinnasta. Suuri osa kaupungin väestöstä on etniseltä taustaltaan sukumoita. Kaupungissa sijaitsee muun muassa Mwanzan lentoasema.
Ystävyyskaupungit

Tampere (Suomi)
Würzburg (Saksa)
Aiheesta muualla

Kuvia tai muita tiedostoja aiheesta Mwanza Wikimedia Commonsissa
Stacy Doris

Stacy Doris (21. toukokuuta 1962 Bridgeport, Connecticut – 31. tammikuuta 2012) oli yhdysvaltalainen runoilija ja kielenkääntäjä.
Doris sai kandidaatin arvon Brownin yliopistosta ja maisterin arvon englannin kielessä sekä luovassa kirjoittamisessa Iowan yliopistosta. Hän julkaisi lukuisia runoteoksia. Lisäksi hän työskenteli kielenkääntäjänä ranskan ja espanjan kielistä. Doris olikin mukana toimittamassa kahta antologiaa ranskasta käännetyistä runoista: Violence of the White Page (1991) ja Tweney One New (to North America) French Writers (1997). Lisäksi hän käänsi Dominique Fourcadelta teoksen Everything Happens (2000). Hän teki yhteistyötä kuvataiteilija Melissa Smedleyn kanssa kirjaa Mop Factory Incident (1996) varten ja kuvataiteilija Anne Slacikin kanssa kirjaa Implements (for Use) varten.
Doris teki opetustyötä Iowan yliopistossa, Hunter Collegessa ja San Francisco State Universityssa. Hän oli naimisissa Chet Wienerin kanssa. Doris kuoli 49-vuotiaana sairastettuaan syöpää.
Teoksia

Kildare (1994)
La vie de Chester Steven Wiener ecrite par sa femme (1998)
Paramour (2000)
Une Année à New York avec Chester (2000)
Conference (2001)
Cheerleader's Guide to the World: Council Book (2006)
Knot (2006)
The Cake Part (kirjan mittainen runo, 2011)
Fledge (postuumisti 2012)
Simon Fellows

Simon Fellows on yhdysvaltalainen elokuvaohjaaja. Hänen ensimmäinen pitkä elokuvaohjauksensa oli vuonna 2004 ensi-iltansa saanut Blessed, jonka pääosia näyttelivät muun muassa Heather Graham ja James Purefoy. Fellows on ohjannut myös Wesley Snipesin 7 Seconds -elokuvan sekä Jean-Claude Van Dammen elokuvat Second in Command ja Until Death.
Filmografia

Blessed (2004)
7 Seconds (2005)
Second in Command (2006)
Until Death (2007)
Malice in Wonderland (2009)
Aiheesta muualla

Simon Fellows Internet Movie Databasessa. (englanniksi)
Simon Fellows Elonetissä.
Mission Impossible

Mission Impossible  voi viitata seuraaviin asioihin:
Elokuvat

Mission: Impossible, toimintaelokuvien sarja:
Vaarallinen tehtävä, 1996
Vaarallinen tehtävä II, 2000
Vaarallinen tehtävä III, 2006
Mission: Impossible – Ghost Protocol, 2011
Mission: Impossible – Rogue Nation, 2015
Mission: Impossible – Fallout, 2018
Mission: Impossible 7, 2022
TV-sarjat

Vaarallinen tehtävä, vuosina 1966–1973 tehty tv-sarja
Vaarallinen tehtävä, vuosina 1988–1990 tehty tv-sarja
Videopelit

Mission: Impossible (Nintendo Entertainment System)
Mission: Impossible (vuoden 1998 videopeli)
Mission: Impossible (Game Boy Color)
Mission: Impossible – Operation Surma
Musiikki

Mission Impossible, James Taylor Quartetin albumi
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Mission Impossible”, voi hakea sivunnimihaulla, laajalla sivunnimihaulla tai tekstihaulla.
Monster (Steppenwolfin albumi)

| Monster Steppenwolf |
| --- | --- | --- |

Studioalbumin tiedot
 Äänitetty : syksy 1969
 Julkaistu: joulukuu 1969
 Tuottaja(t): Gabriel Mekler
 Tyylilaji: hard rock psykedeelinen rock
 Kesto: 32.53
 Levy-yhtiö: ABC Dunhill MCA Records
Listasijoitukset
  17.  43.
Steppenwolfin muut julkaisut
| Early Steppenwolf 1969 | Monster 1969 | Steppenwolf Live 1970 |
Monster on Steppenwolfin albumi vuodelta 1969.
Yhtye ottaa albumilla kantaa Yhdysvaltojen silloiseen politiikkaan ja Vietnamin sotaan. Nimi "Monster" (suom. 'hirviö') viittaa Yhdysvaltojen poliittisiin päättäjiin, ja kappale "Draft Resister" on nimensä mukaisesti kunnianosoitus armeijan värväyksestä kieltäytyville. Nimikappaleen lyhennetty versio ja "Move Over" on julkaistu singlenä.
Yhtyeessä oli tapahtunut ennen albumin nauhoitusta miehistönvaihdos, kun kitaristi Michael Monarchin tuli Larry Byromin tilalle.
Kappaleet

"Monster" / "Suicide" / "America" (Kay/Edmonton/St. Nicholas/Byrom) - 9:16
"Draft Resister" (Kay/McJohn/Byrom) – 3:22
"Power Play" (Kay) – 5:26
"Move Over" (Kay/Mekler) – 2:53
"Fag" (Byrom/Edmonton/St.Nicholas) – 3:13
"What Would You Do (If I Did That To You)" (Francen/Porter) – 3:23
"From Here To There Eventually" (Kay/McJohn/Edmonton) – 5:30
Muusikot

John Kay - laulu, kitara
Larry Byrom - soolokitara
Goldy McJohn - urut, piano
Nick St. Nicholas - basso
Jerry Edmonton - rummut
Sinivalmuska

| Sinivalmuska |
| --- | --- |

Tieteellinen luokittelu
Domeeni::  Aitotumalliset Eucarya
Kunta::  Sienet Fungi
Kaari::  Kantasienet Basidiomycota
Alakaari::  Avokantaiset Agaricomycotina
Luokka::  Varsinaiset avokantaiset Agaricomycetes
Alaluokka::  Agaricomycetidae
Lahko::  Helttasienet Agaricales
Heimo::  Tricholomataceae
Suku::  Rusomalikat Lepista
Laji::  nuda
Kaksiosainen nimi
 Lepista nuda  (Bull.) Cooke 
Katso myös
   Sinivalmuska Commonsissa 
Infobox OKNimi-testi OK: 
Sinivalmuska (Lepista nuda) on helttasieni, jota tavataan havu- ja lehtimetsissä. Muut Lepista-suvun sienet ovat yleensä nimeltään malikoita.
Koko ja ulkonäkö

Sinivalmuska on tanakka, lakki on 5–15 senttiä leveä ja väriltään sini- tai ruskeanvioletti, märkänä laikkuinen. Lakin pinta on sileä, nuorempana pallomainen, vanhemmiten laakeita, reunat alas kääntyneitä ja mutkaisia. Jalka tukeva ja lyhyt, 6-10 cm pitkä ja 2-3 cm leveä, tyvestä leveämpi. Sinipunertavan värinen, valkohärmeinen, sen yläosa on itiöpölystä vaaleampi. Heltat ovat kolotyviset violetit, vanhemmiten muuttuvat ruskehtaviksi. Sinivalmuskan malto on vaalean violetinruskeaa ja itiöpöly on väriltään vaaleanpunertavaa. Malto on vaaleanviolettia, kiinteää ja maku mieto. Tuoksu aromaattinen, ja vähenee sientä kypsennettäessä.
Koko ja ulkonäkö > Samankaltaiset lajit

Sinivalmuskan kanssa saman näköisiä lajeja ovat syötäväksi kelpaamattomat haisu- ja löyhkäseitikki, mutta ne ovat metsäsieniä ja niiden itiöpöly on ruskeaa. Lisäksi ne erottaa sinivalmuskasta muun muassa niiden toisenlaisen voimakkaan hajun perusteella.
Levinneisyys

Yleinen Etelä-Suomessa, Keski-Suomeen asti, harvinaisena tavataan Lapissa käsivarteen asti.
Kasvupaikka ja elinympäristö

Sinivalmuskan itiöemät ilmestyvät maan pinnalle myöhään, yleensä syyskuun jälkeen. Sienet kasvavat usein suurina yhdyskuntina, joita voi tavata vielä marraskuussa. Sienen kasvupaikoilla on usein paljon lahoavaa lehtiainesta, elinpaikkoja ovat muun muassa kompostit, hakamaat, lehdot ja puistot. Härmämalikka kasvaa samanlaisilla paikoilla.
Käyttö

Sinivalmuska on miellyttävän tuoksuinen ja makuinen ja sitä käytetäänkin ruokasienenä. Sienen voi käsitellä kuivaamalla tai pakastamalla omassa nesteessään keittämisen jälkeen. Joidenkin tietojen mukaan voisi syödä ilman esikäsittelyä, mutta ryöppääminen miedontaa sienen makua, minkään sienien syömistä raakana kuitenkaan ei suositella.
Space Expo

ERS-satelliitin luonnollisen kokoinen malli Space Expossa
Space Expo on EU:n alueen suurin avaruusalan museo. Se sijaitsee ESAn ESTEC-teknologiakeskuksen vieressä Noordwijk am Zeen kaupungissa, Alankomaissa.
Space Expon näyttelyssä on suuri määrä Euroopan avaruusjärjestön kehittelemiä kantoraketteja ja avaruusaluksia. Miltei kaikki näyttelyn artikkeleista ovat malleja, mutta useat niistä ovat olleet käytössä kyseistä avaruusalusta kehitettäessä.
Näyttely on auki klo 10-17 paitsi maanantaisin. Näyttelyn katuosoite on Space Expo, Keplerlaan 3, AZ Noordwijk.
Aiheesta muualla

Wikimedia Commonsissa on kuvia tai muita tiedostoja aiheesta .
Space Expon sivusto (Arkistoitu – Internet Archive)
Sosialismi kiinalaisin erityispiirtein

Sosialismi kiinalaisin erityispiirtein (kiin.: 中国特色社会主义; pinyin: Zhōngguó tèsè shèhuìzhǔyì) on Kiinan kommunistisen puolueen, ja sitä kautta myös Kiinan kansantasavallan, virallinen pääideologia. Se on käytännössä sekoitus sosialistista hallintotapaa, johon yhdistyy tiukasti valtion kontrollissa oleva markkinatalous.